Da Arctic Eagles vant 8-3 over Viking i helga gikk stemninga i hockey-byen Narvik i taket.

Les mer: Arctic Eagles knuste Viking



Det var vanskelig å se for seg at den kunne bli bedre, men så bestemte Adrian Alvarstein Bockelie seg for å gi publikum mer å juble for.



Over 1000 mennesker i Nordkraft Arena gikk helt av skaftet da Adrian begynte å riste skamløst på rumpa.

Se video øverst i saken.

Prøver å skape en folkebevegelse

Før ishockey ble hovedbeskjeftigelsen hans dansa Adrian en del hiphop og breakdance. I senere tid har dansinga foregått i litt mer private rom, for eksempel i garderoben til forlystelse for medspillerne.

– De vet at jeg kan danse, men man kan jo gjøre litt for fansen også, sier hockeyspilleren om stuntet. Han vedgår at han svinger seg litt på gulvet hjemme i stua også.

Men nå har han satt seg fore å gjøre dansen han avslutta helgas kamp med til en folkebevegelse.

– Jeg prøver å få den ut til hele Norge. Når folk hører låten, skal de vite at det er denne dansen som gjelder, sier han.

Melodien han svinger seg til er den australske DJ-en Contiez sin hit «Trumpsta».

– En entertainer

For trener Magnus Skogfält er Adrian en viktig brikke. Ikke først og fremst på grunn av den heftige hoftevrikkinga, men det at han er en entertainer kommer ofte godt med.

– Adrian bidrar med mye positiv energi og byr på seg selv. Det er klart det løfter stemninga i laget. Vi omgås jo mye og er tett på hverandre i spillergruppa. Spesielt når vi er ute på tur er det godt å ha med en som sprer så mye glede.

Så gjenstår det å se om Adrian greier å begeistre folk såpass at dansen fester seg som en ny «Macarena» eller «Ketchup song».Trener Skogfält håper han lykkes.

– Jeg danser ikke så mye sjøl, men lover å øve den inn før sesongen er over, ler Skogfält.

Funnet på kirketrapp

NRK.no har tidligere skrevet om Adrian og hvordan han ble funnet på en kirketrapp i Swaziland.

– Jeg ble funnet med navlestrengen intakt og det var vel egentlig ikke håp for meg da de fant meg på kirketrappa, fortalte han.

Men guttungen overlevde og det ble omtalt som et mirakel.

– Politiet tok meg med på sykehus, hvor de klippet av meg navlestrengen og sendte meg på barnehjem, sier Bockelie.

Men flaksen til 21-åringen sluttet ikke der. Historien om gutten som ble funnet på kirketrappa ble snappet opp av en Tromsø-væring på reisefot.

– Min bestefar, Tore Bockelie, hørte historien og tipset datteren Kristin, altså min mamma, som ikke kunne få barn.

En dag senere var hun på plass i Afrika og adopsjonsprosessen var i gang. Etter et drøyt halvår kunne guttungen fra Swaziland sette sine føtter på norsk jord for første gang.